 NA STANLEY NGOTHO MNAMO Jumatatu jioni, mingurumo ya matingatinga ya buldoza ilikoma, ikiashiria mwisho wa siku 11 za ubomoaji katika ardhi ya Kampuni ya East African Portland Cement (EAPCC) Mavoko, Kaunti ya Machakos. Matokeo ya ubomoaji huo yalikuwa ni nyumba za kifahari, sehemu za burudani, shule na makanisa kuangushwa kwa kishindo bila chembe ya huruma. Hata hivyo, mijengo michache ya makanisa iliachwa tangu siku ya tatu baada ya malalamishi ya umma. Washiriki waliagizwa kubomoa majengo yao wenyewe. Sasa mali katika ekari 4,298 ambazo zilikuwa na shughuli nyingi siku 11 zilizopita, ni vifusi ‘vinavyoelezea’ uharibifu wa mali na dhiki kubwa sana kwa wahasiriwa. Kinachoonekana kwa upeo wa macho ni mawe ya ujenzi na vifaa vingine vya ujenzi. Idadi ya watu waliokuwa wakizurura kwenye eneo la ubomoaji imepungua sana. Mnamo Jumanne, tai wengi ambao walikuwa wakitafuta chakula kutoka kwenye bucha nyingi walihangaika na fisi kutoka eneo jirani la Kapiti wanasemekana kuzurura katika eneo hilo nyakati za usiku kwa wingi. Kikosi cha maafisa wa polisi kimekuwa kikikesha eneo la ubomoaji. Maafisa hao wanasaidia wamiliki wa nyumba waliokata tamaa dhidi ya wezi wanaomezea mate vifaa vyao vya ujenzi kutoka nyumba zilizobomolewa. Afisa mmoja wa polisi alisema kuwa wataendelea kukesha hadi eneo lote la ubomoaji litakapoondolewa ili kuepusha mizozo kuhusu vifaa vya ujenzi. Maafisa wa polisi wamepiga kambi katika maeneo kadhaa ya ardhi hiyo kubwa. “Kazi ya maafisa wa polisi ni kudumisha sheria na utulivu. Hatuna haraka kuondoka. Tunataka kila mtu aondoke,” alisema afisa mmoja ambaye aliomba tusimtaje jina. Waathiriwa wa ubomoaji wanaendelea kufika katika afisi za DCI za Athi River kurekodi taarifa. Kufikia Jumanne asubuhi, angalau waathiriwa 250 walikuwa wameandikisha taarifa. Shughuli hiyo ya saa 24 limekuwa ikiendelea. Kabla ya kuandikisha taarifa, mwathiriwa anatakiwa kuwa na hati ya kumiliki ploti iliyotolewa na chama cha Aimi Ma Lukenya (AML) chini ya kampuni ya Komarock Ranching & Limited ikionyesha ukubwa, aliyelipwa na namna ya kulipa. Kulikuwa na shughuli nyingi na wahasiriwa wamehakikishiwa usalama wao na usiri wa habari wanazotoa. Kila mhasiriwa anasikilizwa faraghani. Tangu siku ya tatu nyumba yangu ya Sh12 milioni ilipobomolewa, nimekuwa nikienda na kutoka hospitalini nikitatizwa na shinikizo la damu. “Hii ilikuwa nyumba ya kustaafu ya binti yangu anayefanya kazi Amerika, nitamwambia nini akirudi Februari mwakani?” alisema mzee wa umri wa miaka 67. Afisa mkuu wa DCI wa Kaunti-ndogo ya Athi River John Kanda alisema kuwa shughuli hiyo itaendelea hadi wahasiriwa wote walio tayari kurekodi taarifa washughulikiwe. “Wakubwa wangu wako katika nafasi nzuri ya kuzungumza na waandishi wa habari lakini zoezi litaendelea bila kuingiliwa hadi wahasiriwa wote walio tayari warekodi taarifa,” alisema bila kufichua habari zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  